यह लेख लिखने और लेख की भूमिका बांधने की जरुरत है भी और जरुरत नहीं भी थी। जरुरत इसलिए कि, मैं खुद को “सेल्फी-संपादकों” की कैटेगरी में न तो शामिल कराना चाहता हूं, न ही मुझे कोई “सेल्फी-शौकीन-संपादक” अपने साथ मिलाकर अपनी पसंद और अपनी “सेल्फी-शौकीनन-संपादकीय” जिंदगी को गुड़-गोबर कराना चाहेगा। धक्का दीजिए, सेल्फी-शौकीन-संपादकों को। उनके नसीब में “मलाई” चाटना लिखी है, तो चाटेंगे, मेरे बदन को यूं ही “बर्रैयां” (ततैयां) क्यों नोचे जा रही हैं? हो सकता है कि, मैं सेल्फी-शौकीन-संपादकों के कथित “सुख” से “व्यथित” हो रहा होऊं। अब इसमें तो दोष मेरा है, सेल्फी-शौकीन-संपादक बिचारे क्या करें? क्यों सोचें? क्यों अपना सिर मुझ जैसे “ठंडों” से टकराकर फोडें? उन्हें देखकर जलना मेरा स्वभाव है, तो मैं जलूं, वो भला क्यों वक्त जाया करें!